Diari Oficial de la Generalitat Valenciana


Sumari del DOGV 9583, del 26-04-2023 (2023/4398)

DECRET 60/2023, de 21 d'abril, del Consell, pel qual s'estableix la composició i normes de funcionament de les juntes arbitrals de transports de la Comunitat Valenciana.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/04/21/60/dof/vci/html**

### Dades del document

Número de DOGV
:   9583

Data del DOGV
:   26-04-2023

Secció del DOGV
:   I. DISPOSICIONS GENERALS

Número del document
:   2023/4398


Data del document
:   21-04-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Decret

Descriptors 

:   * Conselleria de Política Territorial, Obres Públiques i Mobilitat
    * reglamentació del transport
    * política de transports
    * legislació

DECRET 60/2023, de 21 d'abril, del Consell, pel qual s'estableix la composició i normes de funcionament de les juntes arbitrals de transports de la Comunitat Valenciana. [2023/4398]  
Preàmbul  
  
La Llei 16/1987, de 30 de juliol, d'ordenació dels transports terrestres va crear les juntes arbitrals de transport com un instrument per a resoldre de manera extrajudicial les controvèrsies mercantils que pogueren sorgir derivades del compliment dels contractes de transport terrestre i les seues activitats auxiliars i complementàries.   
El reglament que desenvolupa la citada llei d'ordenació dels transports terrestres, aprovat pel Reial decret 1211/1990, de 28 de setembre, estableix les funcions i normes de funcionament de les juntes.  
  
La Llei 60/2003, de 23 de desembre, d'arbitratge, estableix en l'article 12 que el nombre dels àrbitres haurà de ser imparell. El Decret 46/1991, de 20 de març, del Consell de la Generalitat Valenciana que estableix el nombre, composició i normes de funcionament de les juntes arbitrals del transport a la Comunitat Valenciana, estableix en l'article 3 que cadascuna de les juntes estarà composta pel president i tres vocals, la qual cosa fa un nombre parell. A fi de resoldre aquesta discrepància s'ha modificat l'article referent a la composició perquè el nombre d'àrbitres siga imparell.  
El decret recull, com a aspecte nou, la possibilitat d'utilitzar dispositius d'enregistrament de so i/o imatges durant el desenvolupament de la vista oral, així com la realització de la vista oral de manera telemàtica, en tots dos casos, quan es considere convenient, per decisió de la presidència i, a més, es fa necessària la introducció de determinades precisions en matèria de protecció de dades.  
Aquesta norma s'articula sobre els principis de necessitat, eficàcia, eficiència, proporcionalitat, seguretat jurídica i transparència previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, així com en l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
En virtut dels principis de necessitat i eficàcia, aquest decret es justifica per raons d'interés general, ja que, tal com s'ha indicat anteriorment, té per objecte actualitzar i adaptar la composició i funcionament de les juntes arbitrals de transport a la normativa actual i, en particular, establir que el nombre d'àrbitres siga imparell, l'ús de mitjans telemàtics en la realització de la vista oral, així com incorporar la regulació en matèria de protecció de dades dels intervinents en l'arbitratge.  
  
Respecte del principi de transparència, s'ha seguit durant la tramitació d'aquesta norma el que es disposa en la Llei 1/2022, de 13 d'abril, de transparència i bon govern de la Comunitat Valenciana, a més de possibilitar la participació activa de les associacions representatives del sector mitjançant el tràmit d'audiència i consulta pública al qual s'ha sotmés la iniciativa.  
Així mateix, donada l'especial importància que el sector del transport té a la Comunitat Valenciana, així com les modificacions normatives citades, s'ha considerat convenient derogar el Decret 46/1991, de 20 de març, del Consell de la Generalitat Valenciana que estableix el nombre, composició i normes de funcionament de les juntes arbitrals de transport de la Comunitat Valenciana i dictar el present decret.  
  
En virtut de l'article 28.c de la Llei 5/1983, de 30 de desembre, del Consell, i de l'article 12 de la Llei orgànica 5/1987, de 30 de juliol, de delegació de facultats de l'Estat a les comunitats autònomes en relació amb els transports per carretera i per cable, i d'acord amb el Consell Jurídic Consultiu, a proposta de la consellera de Política Territorial, Obres Públiques i Mobilitat, amb la deliberació prèvia del Consell, en la reunió del 21 d'abril de 2023,  
  
  
Decrete  
  
Article 1. Objecte i àmbit d'aplicació  
Les disposicions d'aquest decret seran aplicables a les actuacions de les juntes arbitrals de transport en l'àmbit territorial de la Comunitat Valenciana.  
  
Article 2. Juntes arbitrals  
1. Hi ha tres juntes arbitrals de transports a la Comunitat Valenciana, que tindran la seu a les ciutats de València, Alacant i Castelló.  
  
2. Les juntes arbitrals de transport exerciran les funcions establides en la Llei 16/1987, de 30 de juliol, d'ordenació dels transports terrestres, i el reglament que desenvolupa la citada llei d'ordenació dels transports terrestres, aprovat pel Reial decret 1211/1990, de 28 de setembre.  
  
  
Article 3. Composició de les juntes arbitrals  
1. Cadascuna de les juntes arbitrals estaran compostes per una presidència i, com a mínim, dues i, com a màxim, quatre vocalies, designades per la persona titular de la direcció general competent en matèria de transports, i sempre que el nombre total de membres de la junta arbitral siga imparella.  
2. La persona que presidisca serà designada entre el personal funcionari de l'administració de la Generalitat. Haurà de tindre la llicenciatura o el grau en dret i coneixements en matèria de transport de competència de les juntes.  
3. Una de les vocalies obligatòries estarà ocupada per la persona que represente els carregadors o per la persona que represente les persones consumidores o usuàries. Cadascuna de les persones nomenades per a aquesta vocalia actuarà en les controvèrsies, segons es referisquen a transport de mercaderies o viatgers.  
La vocalia que represente els carregadors serà nomenada entre les associacions representatives dels carregadors de la Comunitat Valenciana o per les cambres de Comerç, Indústria i Navegació.  
La vocalia que represente les persones consumidores i usuàries, definits com a tal en el Reial decret legislatiu 1/2007, de 16 de novembre, pel qual s'aprova el text refós de la Llei general per a la defensa dels consumidors i usuaris, i altres lleis complementàries, i el Decret legislatiu 1/2019, de 13 de desembre, del Consell, d'aprovació del text refós de la Llei de l'estatut de les persones consumidores i usuàries de la Comunitat Valenciana, serà nomenada entre les persones proposades per les associacions en matèria de defensa d'aquest col·lectiu.  
  
4. La vocalia obligatòria restant estarà ocupada per la persona que represente les empreses de transport o les activitats auxiliars i complementàries de transport. Aquesta vocalia serà nomenada entre les persones proposades per les associacions representatives del sector del transport i actuaran segons siga el sector al qual es referisca la controvèrsia.  
5. La secretaria de les juntes serà nomenada per la persona titular de la direcció general competent en matèria de transports entre el personal de l'administració de la Generalitat. Aquest càrrec podrà recaure en una de les vocalies de la junta arbitral. En el supòsit que la persona nomenada com a secretària no tinga vocalia, no tindrà vot.  
6. Les dades de les persones que integren les juntes d'arbitratge seran tractades de conformitat amb el que es disposa en la normativa vigent en matèria de protecció de dades, complint els principis relatius al tractament i el deure d'informar les persones interessades. Així mateix, les persones que formen part de l'òrgan tindran el deure de confidencialitat de la informació que coneguen en el desenvolupament de les seues funcions.  
Les entitats que proposen representants hauran de proporcionar-los, prèviament a l'aportació de les seues dades perquè formen part dels òrgans regulats en aquest decret i de manera clara, la informació sobre protecció de dades d'acord amb l'obligació derivada dels articles 13 i 14 del Reglament (UE) 2016/679.  
  
Article 4. Vocalies potestatives  
Es podrà nomenar una altra vocalia o vocalies entre el personal de l'administració de la Generalitat amb coneixement en matèria de competència de les juntes.  
Així mateix, podran nomenar-se altres vocalies en representació d'un altre sector del transport inclòs en l'àmbit d'aplicació de la Llei 16/1987, de 30 de juliol, d'ordenació dels transports terrestres, després de la petició realitzada per les associacions representants del sector.  
Es podran nomenar vocalies potestatives en els supòsits d'aquest article, sempre que el nombre total de membres de la junta arbitral siga imparella.  
  
Article 5. Suplència  
Podran designar-se suplents tant de la presidència com de les vocalies i secretaria de les juntes en els supòsits de vacant, absència o malaltia, així com en els casos en què haja sigut declarada la seua abstenció o recusació.  
  
Article 6. Documentació de la vista oral mitjançant sistemes d'enregistrament i reproducció de la imatge i el so  
1. Si la presidència ho considera convenient i per decisió d'aquesta, es podrà procedir a la utilització de dispositius d'enregistrament del so i/o imatges durant el desenvolupament de la vista oral, informant prèviament les parts i sol·licitant la seua conformitat.  
2. Els enregistraments es conservaran fins que es dicte el laude.  
3. L'enregistrament de la vista no exclou la redacció de l'acta de la vista oral, que serà redactada per la secretaria i quedarà incorporada a l'expedient.  
  
Article 7. Realització de vistes orals de manera telemàtica  
Es podran realitzar les vistes orals de manera telemàtica per decisió de la presidència, quan es considere convenient, en funció de les circumstàncies, sempre que s'assegure que tots els membres de la junta i les parts en controvèrsia disposen dels mitjans tècnics adequats per a això, i que tots estiguen degudament identificats, d'acord amb els articles 17 i 18 de la Llei 40/2015, d'1 d'octubre, de règim jurídic del sector públic.  
  
Article 8. Protecció de dades de caràcter personal  
1. El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. La sotssecretaria de la conselleria responsable de les activitats de tractament de les dades de caràcter personal, garantirà:  
• L'aplicació dels principis de protecció de dades regulades en l'article 5 del Reglament (UE) 2016/679.  
• El compliment del deure d'informació de conformitat amb els articles 13 i 14 del Reglament (UE) 2016/679 amb totes aquelles persones interessades les dades de les quals siguen objecte de tractament de les activitats regulades en aquest decret.  
• L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en el règim jurídic de protecció de dades. Aquestes mesures es correspondran amb les establides per l'Esquema Nacional de Seguretat.  
3. Les persones afectades per les diferents activitats de tractament podran exercir els drets d'accés, rectificació i supressió de dades, així com de limitació o oposició del tractament, quan siga procedent, davant la conselleria competent.  
  
  
Disposició addicional  
  
Disposició addicional primera. Presència equilibrada en els nomenaments i designacions  
En els nomenaments i designacions de membres de les juntes arbitrals regulades en el decret s'observarà el que estableixen l'article 16 i la disposició addicional primera de la Llei orgànica 3/2007, de 22 de març, per a la igualtat efectiva de dones i homes, en relació a l'aplicació del principi de presència equilibrada d'homes i dones.  
  
  
  
Disposició addicional segona. Clàusula de no despesa  
L'aplicació i el desenvolupament d'aquest decret no té cap incidència en la dotació de tots i cadascun dels capítols de despesa de la Generalitat i, en tot cas, seran atesos amb els propis mitjans personals i materials.  
  
  
Disposició derogatòria  
  
Única. Derogació normativa  
Queda derogat el Decret 46/1991, de 20 de març, del Consell de la Generalitat Valenciana que estableix el nombre, composició i funcions de les juntes arbitrals de transport de la Comunitat Valenciana, i l'Ordre de 12 de juny de 1991, de la Conselleria d'Obres Públiques, Urbanisme i Transport, per la qual s'estableix el procediment a seguir en l'actuació de les juntes arbitrals de transport.  
  
  
Disposicions finals  
  
Primera. Aplicació de la normativa estatal  
Tant en les normes procedimentals com en el que no preveuen els articles anteriors sobre el funcionament de les juntes arbitrals, s'estarà al que es disposa en la Llei 16/1987, de 30 de juliol, d'ordenació dels transports terrestres, el seu reglament aprovat per Reial decret 1211/1990; la Llei 60/2003, d'arbitratge, i disposicions que les desenvolupen.  
  
Segona. Desenvolupament normatiu  
Es faculta la persona titular de la conselleria competent en matèria de transport per a executar i desenvolupar aquest decret.  
  
Tercera. Entrada en vigor  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 21 d'abril de 2023  
  
El president de la Generalitat,  
XIMO PUIG I FERRER  
  
La consellera de Política Territorial,   
Obres Públiques i Mobilitat  
REBECA MARIOLA TORRÓ SOLER


Còpia Permalink ELI